Diari Oficial de la Generalitat Valenciana


Sumari del DOGV 7388, del 24-10-2014 (2014/9657)

RESOLUCIÓ de 22 d'octubre de 2014, de la directora general del Secretariat del Consell i Relacions amb les Corts, per la qual es disposa la publicació del conveni marc de col·laboració entre l'Agència Espanyola de Protecció de la Salut en l'Esport (AEPSAD) i la Generalitat per a la promoció de la salut en l'esport.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7388

Data del DOGV
:   24-10-2014

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2014/9657


Data del document
:   22-10-2014

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Resolució

Descriptors 

:   * Conselleria de Presidència i Agricultura, Pesca, Alimentació i Aigua

RESOLUCIÓ de 22 d'octubre de 2014, de la directora general del Secretariat del Consell i Relacions amb les Corts, per la qual es disposa la publicació del conveni marc de col·laboració entre l'Agència Espanyola de Protecció de la Salut en l'Esport (AEPSAD) i la Generalitat per a la promoció de la salut en l'esport. [2014/9657]  
L'Agència Espanyola de Protecció de la Salut en l'Esport (AEPSAD) i la Generalitat han subscrit, prèvia tramitació reglamentària, el 8 d'octubre de 2014, el conveni marc de col·laboració per a la promoció de la salut en l'esport..  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, procedix la publicació en el Diari Oficial de la Comunitat Valenciana de l'esmentat conveni, que ha quedat inscrit en el Registre de Convenis de la Generalitat amb el número 1035/2014 i que figura com a annex d'esta resolució.  
  
València, 22 d'octubre de 2014.- La directora general del Secretariat del Consell i Relacions amb les Corts: Marta Martí Arador.  
  
  
Conveni marc de col·laboració entre l'Agència Espanyola de Protecció de la Salut en l'Esport (AEPSAD) i la Conselleria d'Educació, Cultura i Esport per a la promoció de la salut en l'esport  
  
València, 8 d'octubre de 2014  
  
Reunits  
D'una part, Maria José Catalá Verdet, consellera d'Educació, Cultura i Esport, en nom i representació de la Generalitat, que actua en virtut de les facultats conferides per l'article 4 del Decret 190/2012, de 21 de desembre, del Consell, pel qual s'aprova el Reglament Orgànic i Funcional de la Conselleria d'Educació, Cultura i Esport, i està especialment autoritzada per a la subscripció del present conveni per l'acord del Consell de data 25 de juliol de 2014.  
  
D'una altra, Miguel Cardenal Carro, president de l'Agència Espanyola de Protecció de la Salut en l'Esport, en virtut de la representació que li atorga l'article 7 de l'Estatut de l'Agència Estatal Antidopatge, aprovat per Reial Decret 185/2008, de 8 de febrer.  
Actuen en representació de les institucions i, en virtut de les competències que cada un ostenta en matèria d'esports,  
  
Exposen  
I. Que l'Agència Espanyola de Protecció de la Salut en l'Esport (AEPSAD), adscrita al Ministeri d'Educació, Cultura i Esport a través del Consell Superior d'Esports, segons el Reial Decret 185/2008, de 8 de febrer, és un organisme públic independent en el qual s'aglutinen totes les competències administratives en matèria de protecció de la salut en l'esport, segons la Llei Orgànica 3/2013, de 20 de juny, de protecció de la salut de l'esportista i lluita contra el dopatge en l'activitat esportiva.  
II. Que la Conselleria d'Educació, Cultura i Esport és l'òrgan de la Generalitat Valenciana que té les competències en esports i assumix, entre altres, les funcions de prevenció, control i repressió del dopatge en qualsevol àmbit esportiu, en col·laboració amb les entitats esportives, i el sector públic. Així mateix, la Llei 2/2011, de 22 de març, de la Generalitat, de l'Esport i l'Activitat Física de la Comunitat Valenciana, establix en l'article 3.16, entre altres línies d'actuació de la Generalitat, la de promoure mesures i programes de difusió del joc net i dels valors de l'esport i l'activitat física, enfront d'actituds i accions violentes, mètodes fraudulents i consum de substàncies pernicioses.  
  
III. Que les dos parts compartixen l'objectiu comú de fomentar la promoció de la salut en l'esport.  
iv. Que les dos entitats, considerant que tenen uns objectius en part coincidents i complementaris, desitgen subscriure el present conveni, per a la qual cosa formalitzen el present document d'acord amb les següents  
  
Clàusules  
  
Primera. Objecte del conveni  
L'objecte d'este conveni marc de col·laboració és establir l'entorn de referència per a les futures fórmules de cooperació destinades a l'execució de programes de suport a la protecció de la salut en l'àmbit de l'activitat física i esportiva per mitjà d'un conjunt d'instruments didàctics per a orientar i formar els esportistes, segons el capítol III de la Llei Orgànica 3/2013, de 20 de juny, de protecció de la salut de l'esportista i lluita contra el dopatge en l'activitat esportiva.  
  
  
Segona. Compromís de les parts  
1. L'AEPSAD i la Generalitat Valenciana han de definir els elements, mitjans, material i personal necessari per a contribuir a una pràctica esportiva més saludable i segura.  
2. Promoure la investigació científica i tècnica en matèria de protecció de la salut dels esportistes i la lluita contra el dopatge impulsant projectes d'investigació específics directament o en col·laboració amb universitats, organismes públics d'investigació i institucions que promoguen la investigació.  
3. Promoure la formació, la difusió d'experiències i la producció de material de formació i divulgació respecte de la protecció de la salut a través de l'activitat física i l'esport i la lluita contra el dopatge.  
  
4. Dur a terme les propostes sobre la promoció de la salut dels esportistes durant el seu període d'activitat professional, així com les mesures de seguiment dels esportistes quan cessen l'activitat esportiva.  
  
5. Col·laborar en la pràctica esportiva segura i en la lluita contra el dopatge.  
6. Promocionar la firma de compromisos ètics per a un esport net per part d'esportistes, entrenadors, tècnics i personal de suport.  
7. Col·laborar en el desenrotllament de guies informatives sobre esport net i material de suport dirigit a estudiants sobre els valors de l'esport.  
8. Donar suport a la difusió de continguts que faciliten l'accés a la informació en matèria de salut en l'esport i lluita contra el dopatge per mitjà de l'ús de noves tecnologies.  
9. Organitzar jornades, seminaris i reunions conjuntes dirigides a esportistes, tècnics, metges esportius i personal de suport, per a informar sobre els procediments que es duen a terme en l'AEPSAD per a la prevenció de la salut, el control del dopatge, els riscos de les substàncies i mètodes prohibits i sobre els drets i deures de l'esportista relacionats amb l'aplicació de la llei en matèria de dopatge.  
10. Organitzar jornades, seminaris i reunions conjuntes en centres d'ensenyança i universitats dirigides a estudiants i professors per a promoure la salut en l'esport, el joc net i informar sobre qüestions relacionades amb el dopatge.  
11. Col·laborar en la divulgació i promoció de l'esport, el joc net i la lluita contra el dopatge en esdeveniments esportius o relacionats amb l'esport organitzats per la Generalitat Valenciana.  
12. Donar suport a les activitats de l'AEPSAD per a la promoció de l'esport, el joc net i la lluita contra el dopatge en pàgines web i xarxes socials.  
13. Donar suport al Pla de Suport a la Salut en l'àmbit de l'activitat esportiva, que determinarà els riscos comuns i específics, així com les mesures de prevenció, conservació i recuperació que puguen ser necessàries en funció dels riscos detectats en els esportistes.  
  
14. Elaborar de manera conjunta protocols de detecció i comunicació de pràctiques il·lícites en l'àmbit de la lluita contra el dopatge.  
  
Tercera. Desplegament  
Este conveni marc es desplegarà quan les parts ho consideren oportú, per mitjà de la subscripció de convenis específics de col·laboració entre estes i que concretaran els aspectes rellevants de l'activitat concreta que es pretenga dur a terme.  
  
Quarta. Vigència  
La vigència d'este conveni serà de cinc anys i podrà prorrogar-se cinc anys més si les parts no ho denuncien amb quinze dies d'antelació a la data d'expiració.  
Qualsevol de les parts podrà denunciar este conveni comunicant-ho a l'altra per escrit amb tres mesos d'antelació a la data en què vullga que este acabe o, si és el cas, que es prorrogue.  
  
Seran causa d'extinció del present conveni marc:  
- L'incompliment del seu objecte  
- La impossibilitat sobrevinguda de la seua realització.  
- El mutu acord entre les parts o la decisió motivada d'una de les parts, que haurà de comunicar-se per escrit a l'altra part, almenys, amb dos mesos d'antelació.  
  
Quinta. Naturalesa i règim jurídic  
Este conveni té la naturalesa dels previstos en l'article 4.1.d del Reial Decret Legislatiu 3/2011, de 14 de novembre, pel qual s'aprova el Text Refós de la Llei de Contractes del Sector Públic, i li seran aplicables, si no hi ha normes específiques, els principis del dit text legal, per a resoldre els dubtes i les llacunes que es puguen plantejar durant el seu desplegament i execució.  
Les qüestions litigioses seran de coneixement i competència de l'orde jurisdiccional contenciós administratiu de Madrid, de conformitat amb el que disposa la Llei 29/1998, de 13 de juliol, reguladora de l'esmentada jurisdicció.  
  
I, en prova de conformitat i perquè conste tot allò que s'ha convingut, les dos parts firmen el present conveni en exemplar duplicat i en tots els seus fulls, en el lloc i la data que s'indiquen al principi.  
  
La consellera d'Educació, Cultura i Esport: Maria José Catalá Verdet.  
El president de l'Agència Espanyola de Protecció de la Salut en l'Esport: Miguel Cardenal Carro.